Document ID: 32012R0451
Publication Date: 2012-05-29

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 451/2012
tad-29 ta’ Mejju 2012
dwar l-irtirar mis-suq ta’ ċerti addittivi tal-għalf li jappartjenu mal-grupp funzjonali tal-addittivi tal-magħlef iffermentat
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 dwar l-addittivi għall-użu fin-nutriment tal-annimali (1), u b’mod partikolari l-Artikolu 10(5) tiegħu,
Billi:
(1)
Ir-Regolament (KE) Nru 1831/2003 jipprevedi l-awtorizzazzjoni ta’ addittivi għall-użu fl-għalf u r-raġunijiet u l-proċeduri għall-għoti ta’ tali awtorizzazzjoni. L-Artikolu 10(7) tar-Regolament (KE) Nru 1831/2003 flimkien mal-Artikolu 10, minn (1) sa (4), tiegħu jistipula dispożizzjonijiet speċifiċi għall-evalwazzjoni tal-prodotti użati fl-Unjoni bħala addittivi tal-magħlef iffermentat minn dakinhar li daħal fis-seħħ ir-Regolament.
(2)
L-addittivi tal-għalf imniżżla fl-Anness kienu ddaħħlu fir-Reġistru tal-Komunità tal-Addittivi tal-Għalf bħala prodotti eżistenti, skont l-Artikolu 10(1) tar-Regolament (KE) Nru 1831/2003.
(3)
Rigward l-użu ta’ dawn l-addittivi tal-għalf bħala addittivi tal-magħlef iffermentat, ma tressqet ebda applikazzjoni għall-awtorizzazzjoni skont l-Artikolu 10(7) b’rabta mal-Artikolu 10(2) tar-Regolament (KE) Nru 1831/2003 qabel l-iskadenza stipulata fl-Artikolu 10(7). Rigward l-addittiv eżametilentetrammina għal ċerti speċijiet ta’ annimali, ma tressqet ebda applikazzjoni għall-awtorizzazzjoni qabel din l-iskadenza.
(4)
Għall-fini ta’ trasparenza, l-addittivi li fil-każ tagħhom ma tressqet ebda applikazzjoni għal awtorizzazzjoni fiż-żmien speċifikat fl-Artikolu 10(7) tar-Regolament (KE) Nru 1831/2003, ġew elenkati f’parti separata tar-Reġistru tal-Komunità tal-Addittivi tal-Għalf.
(5)
Dawn l-addittvi tal-għalf għaldaqstant għandhom jiġu rtirati mis-suq fejn jidħol l-użu tagħhom bħala addittivi tal-magħlef iffermentat, għajr għall-ispeċijiet li fil-każ tagħhom ikunu tressqu applikazzjonijiet għall-awtorizzazzjoni. Din il-miżura ma tinterferixxix mal-użu ta’ xi wħud mill-addittivi li jissemmew hawn fuq fejn jidħlu kategoriji jew gruppi funzjonali oħrajn li fil-każ tagħhom dawn l-addittivi jistgħu jkunu awtorizzatai.
(6)
Minħabba li r-raġuni għall-irtirar tal-addittivi tal-magħlef iffermentat mhix marbuta ma’ raġunijiet ta’ sigurtà, huwa f’loku li jitħalla perjodu ta’ tranżizzjoni li fih jintużaw, sa ma jinħlew, l-istokkijiet eżistenti ta’ dawn l-addittivi kif ukoll taħlitiet lesti u magħlef iffermentat li jkunu prodotti b’dawn l-addittivi.
(7)
L-irtirar tal-addittivi tal-għalf elenkati fl-Anness għandhom jitqiesu mingħajr ħsara għall-possibbiltà li fil-ġejjieni tinħareġ awtorizzazzjoni li tikkonċernahom jew li tiġi adottata xi miżura dwar l-istatus tagħhom abbażi tar-raġunijiet u skont il-proċeduri stabbiliti fir-Regolament (KE) Nru 1831/2003.
(8)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Irtirar
L-addittivi tal-għalf speċifikati fil-Parti A tal-Anness, li jagħmlu mal-grupp funzjonali “addittivi tal-magħlef iffermentat” fil-kategorija “addittivi teknoloġiċi”, għandhom jiġu rtirati mis-suq.
L-addittivi tal-għalf speċifikati fil-Parti B tal-Anness, li jagħmlu mal-grupp funzjonali “addittivi tal-magħlef iffermentat” fil-kategorija “addittivi teknoloġiċi”, għandhom jiġu rtirati mis-suq fir-rigward tal-ispeċijiet ta’ annimali msemmija f’dik il-Parti tal-Anness.
Artikolu 2
Miżuri ta’ tranżizzjoni
1. L-istokkijiet eżistenti tal-addittivi tal-għalf speċifikati fil-Parti A tal-Anness jistgħu jibqgħu jitqiegħdu fis-suq u jintużaw bħala addittivi tal-għalf li jagħmlu mal-grupp funzjonali “addittivi tal-magħlef iffermentat” fil-kategorija “addittivi teknoloġiċi” sad-19 ta’ Ġunju 2013.
2. It-taħlitiet lesti bl-addittivi msemmija fil-paragrafu 1 jistgħu jibqgħu jitqiegħdu fis-suq u jintużaw sad-19 ta’ Ġunju 2013.
3. Il-magħlef iffermentat maħdum bl-addittivi msemmija fil-paragrafu 1 jew bit-taħlitiet lesti msemmija fil-paragrafu 2 jista’ jibqa’ jitqiegħed fis-suq u jintuża sad-19 ta’ Ġunju 2014.
4. Fejn jidħol l-additiv tal-għalf stipulat fil-Parti B tal-Anness, il-paragrafi 1, 2 u 3 japplikaw fil-każ tal-ispeċijiet ta’ annimali msemmija f’dik il-Parti tal-Anness.
Artikolu 3
Id-dħul fis-seħħ
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, id-29 ta’ Mejju 2012.

Metadata:
Eurovoc Level 1 Categories: 100147
100157
100156
Eurovoc Level 2 Categories: 100259
100191
100250
100196
Eurovoc Level 3 Categories: 13
2449
1277
6052
All Eurovoc Categories: 1224
3618
5451
6052